Sporočilo za medije

Ljubljana, 5. oktober 2022

Napoved: Karierni sejem MojeDelo.com v Ljubljani, 13. oktobra 2022

**Prevetrite svojo kariero z obiskom sejma**

Iščete boljšo zaposlitev, primernejšega delodajalca ali višjo plačo? Naredite premik v karieri že **13. oktobra**, ko **največji karierno-zaposlitveni dogodek** v Sloveniji znova odpira svoja vrata. Trenutno je prijavljenih več kot **90 delodajalcev,** ki bodo na **Kariernem sejmu MojeDelo.com** v **Cankarjevem domu** iskali nove sodelavce. Poleg pogovora in izmenjave kontaktov s potencialnimi delodajalci čaka obiskovalce pester programski del z zanimivimi predavanji in delavnicami o poslovni komunikaciji, mreženju, vztrajnosti, samozavesti in kreativnosti.

**Trg dela zelo dinamičen**

Čeprav trenutno beležimo eno najnižjih stopenj brezposelnosti v samostojni Sloveniji, pa novo zaposlitev išče skoraj dve tretjini sodelujočih v raziskavi MojeDelo.com (maj 2022). Pravzaprav že vsak četrti zaposleni aktivno išče novo zaposlitev, o čemer spregovorijo le s svojimi najbližjimi. 63 % aktivnih iskalcev pričakuje in želi menjati službo najpozneje v nekaj mesecih, 13 % pa v roku pol leta, kar pomeni, da je med aktivnimi iskalci zaposlitve 76 % takšnih, ki si želijo zamenjati službo v roku pol leta, je še pokazala raziskava. Karierni sejem MojeDelo.com tako predstavlja odlično priložnost za vse, ki želijo narediti korak naprej v svoji karieri.

**Vsak dan je treba delati na dobrem počutju**

Se soočate s stresom na delovnem mestu? Kdo pa se ne. **Brigita Langerholc** **Žager** in **Katja Ujčič** bosta obe na svojih predavanjih naslovili to temo in spregovorili o pomembnosti dobrega počutja v službi. *»V službi je dobro, da se počutite notranje pomirjeni, suvereni, da veste, kaj je vaš doprinos v delovnem okolju. Ampak dostikrat to ne pride samo od sebe, včasih vodilni ne podprejo dovolj kadra, in tudi če ga, je treba vsak dan delati na 'dobrem počutju' ali preden pridete na delovno mesto ali pa na delovnem mestu, če za to poskrbi delodajalec,«* je prepričana naša olimpijka, ki je v svoji 18-letni uspešni atletski karieri sodelovala z najboljšimi strokovnjaki na svojih področjih. Danes z veseljem in sistematično združuje svoje dolgoletne športne izkušnje z znanji in veščinami, ki jih je pridobila na izobraževanjih v tujini in v Sloveniji.

**Se znate primerno obnašati na razgovoru?**

**Ksenija Benedetti**, prva dama slovenskega protokola, bo podala nekaj koristnih vpogledov in nasvetov na temo poslovnega bontona. Obnašanje na zaposlitvenem razgovoru ima namreč pomembno vlogo pri tem, kakšen vtis pustimo: znamo pokazati, da smo samozavestni in zagnani, se znamo pogajati, smo dovolj sproščeni ali morda preveč sproščeni? *»Poznati pravila primernega obnašanja pomaga pri večji samozavesti in posredno vpliva na sklepanje poslov. Mlajše generacije so sicer veliko bolj sproščene, a še vedno obstaja neka meja, preko katere ni varno iti. Kdaj ponuditi roko, kako koga nasloviti, kako napisati elektronsko sporočilo, kako sprejeti poslovne partnerje je nekaj drobnih tem, o katerih bom spregovorila.«*

**Komunikacija je več kot le besede**

Udeležba na kariernem sejmu je tudi odličen trening za zaposlitvene razgovore na splošno in poslovno mreženje. Kaj je pri mreženju ključno, vam bo na svojem predavanju pojasnila **Ajša Vodnik**, generalna direktorica AmCham Slovenija. **Matteo Bocelli**, strokovnjak za govorico telesa in coach v številnih svetovnih podjetjih,bo predaval o vplivu telesne govorice na kariero. Komunikacija je namreč več kot le besede, zato boste med predavanjem spoznali, kako pomembna je govorica telesa in kako jo izkoristiti za boljšo komunikacijo. Praktično naravnana pa bo tudi delavnica Triki za urjenje spomina, v kateri vam bo **Kaly Kolonič**, podjetnica in učiteljica Super Spomina, razkrila skrbno varovane tehnike najuspešnejših ljudi na svetu. Na predavanju **Giovannija Schiume,** direktorja centra Innovation Insights Hub na Univerzi za umetnost v Londonu, boste izvedeli, zakaj je umetnost pomembna za poslovanje v 21. stoletju, kakšne so koristi za zaposlene in delodajalce in kako implementirati umetnost na delovnem mestu.

**Izjemno število, v tem trenutku čez 90 podjetij, bo iskalo nove kadre**

Obiskovalci bodo na Kariernem sejmu MojeDelo.com v Ljubljani tkali karierne vezi z več kot 90 slovenskimi in tujimi razstavljavci, ki v tem trenutku iščejo nove kadre. Pogovor s predstavniki podjetij **Petrol, d. d., Gen-I, d. o. o., Hofer trgovina, d. o. o., Lidl Slovenija, d. o. o., Pivovarna Laško Union, d. o. o., Toyota Adria, d. o. o., Ministrstvo za obrambo RS/Slovenska vojska, Krka, d. d., NLB, d. d., Novartis** in drugimi bo odlična priložnost za pridobivanje informacij o delovnih mestih in klimi v podjetju. Za nova znanja in izkušnje bodo poskrbela vsebinsko bogata predavanja in delavnice, HR-specialisti bodo nudili brezplačna svetovanja pri nadaljnjih korakih v karieri, na voljo bo foto kotiček, kognitivno in psihometrično testiranje ter tečaj Excela.
V sodelovanju z Jezikovno Akademijo bodo obiskovalci lahko opravili hitri brezplačni pisni in ustni test tujih jezikov in prejeli certifikat, ki služi kot uradno potrdilo o doseženi stopnji znanja po lestvici CEFR. Ta certifikat zagotavlja, da je raven znanja tujega jezika preverjena.

**Prepričani smo, da ste med prebiranjem teh vrstic našli koristno temo zase. Zabeležite si torej 13. oktober in ob 10. uri obiščite Karierni sejem MojeDelo.com − največji karierno-zaposlitveni dogodek v Sloveniji.**

Vrhunci kariernega sejma MojeDelo.com v Ljubljani

\* **Marja Milič:** Kako upravljati z denarjem skozi vihar rastočih stroškov in grožnji recesije?

**\* Giovanni Schiuma:** Zakaj je umetnost pomembna za poslovanje v 21. stoletju?

\* **Ajša Vodnik:** Moč mreženja

\* **Katja Ujčič:** Pospeševalnik talentov: kako inteligentno upravljati s svojimi čustvi na delovnem mestu?

\* **Matteo Bocelli:** More Than Just Words: How Awareness Of Body Language Messages Could Change Your Career ForeverZ govorico telesa do preboja v karieri

\* **Vid in Domen Valič:** Tudi brez nepotizma se da uspeti

**\* Brigita Langerholc Žager:** Zakaj je pomembno, da se dobro počutimo v službi?

\* **Ksenija Benedetti:** Poslovni bonton in protokol

**Povezava:** [**www.kariernisejem.com**](http://www.kariernisejem.com)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**O MojeDelo.com**

MojeDelo.com je največji in najbolj prepoznaven karierno-zaposlitveni portal v Sloveniji. Je prva (top of mind) izbira uporabnikov, ki so na svoji karierni poti pripravljeni narediti naslednji korak. Kot strokovnega in učinkovitega partnerja pri iskanju novih talentov jih že več kot 18 let prepoznava večina slovenskih podjetij, za katera razvijajo orodja in izobraževanja, ki najbolje odgovarjajo na sodobne izzive upravljanja kadrov in rekrutiranja. S strokovno raziskavo Ugled delodajalca merijo uspešnost vlaganj v znamčenje delodajalca in podeljujemo laskave nazive za najuglednejša podjetja, z virtualnimi hekatoni in kariernimi dogodki MojeDelo.com pa delodajalce uspešno združujejo s pravimi kandidati.